A Bizottság 2494/97/EK rendelete

(1997. december 12.)

a 1006 KN-kód alá tartozó és a tengerentúli országokból és területekről származó rizs behozatali engedélyeinek a 2352/97/EK rendelettel bevezetett egyedi intézkedések alapján történő értékesítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/803/EK bizottsági határozattal [1] módosított, az Európai Gazdasági Közösség és a tengerentúli országok és területek társulásáról szóló, 1991. július 25-i 91/482/EGK tanácsi határozatra [2],

tekintettel a tengerentúli országokból és területekről származó rizs behozatalára vonatkozó egyedi intézkedések bevezetéséről szóló, 1997. november 28-i 2352/97/EK bizottsági rendeletre [3] és különösen annak 4. cikke (3) bekezdésére,

mivel a 2352/97/EK rendelet a tengerentúli országokból és területekről (a továbbiakban: "TOT-ok") származó rizs importjára vonatkozó egyedi intézkedéseket vezet be; mivel ezen intézkedések egy felügyeleti rendszer keretén belül előírják az importvámok alóli mentességet; mivel az engedélykérelmek tekintetében forgalmazónként egy napi limitet írnak elő; mivel a rendelet 4. cikkének (3) bekezdése előírja, hogy amennyiben a kérelmezett mennyiségek meghaladják az előhántoltrizs-egyenértékben kifejezett havi 13300 tonnányi teljes rizsmennyiséget, és amennyiben a közösségi piac helyzetének felmérése alapján az ilyen túllépés vélhetően komoly zavart okozna az utóbb említett piacon, úgy a Bizottság a túllépés napjától számított 10 munkanapon belül százalékos csökkentést határoz meg a túllépés napján benyújtott valamennyi kérelemre, visszautasítja a túllépés napja után benyújtott kérelmeket, valamint arra a hónapra felfüggeszti a további kérelmek benyújtását;

mivel az 1997. december 2-án kérelmezett mennyiségek 7072 tonnával haladják meg a havi 13300 tonnányi teljes mennyiséget; mivel e mennyiségeket a Bizottság kifejezetten a közösségi rizspiac helyzetének és alakulásának felmérése alapján határozta meg; mivel e vizsgálat szerint, miután az indica-rizs-termés az 1997/98-as gazdasági évben visszatér a szokásos szintre és – tekintettel ennek a rizsfajtának a közösségi piacon érvényes áraira – e mennyiségek, elsősorban a közösségi indica-rizs termelésének visszaszorítása és árának csökkentése révén vélhetően komoly zavart okoznának a piacon; mivel a 2352/97/EK rendelet 4. cikkének (3) bekezdését ennek megfelelően kell alkalmazni,

ELFOGADTA EZT A RENDELETET:

1. cikk

Az importengedélyek kiadása a 1006 KN-kód alá tartozó rizsre és törmelék rizsre vonatkozó, a 2352/97/EK rendelet szabályozásával összhangban benyújtott kérelmekben rögzített mennyiségekre történik, a következő százalékos csökkentés alkalmazásával:

az 1997. december 2-án benyújtott kérelmek esetében 69,8575 %.

2. cikk

A 2352/97/EK rendelet alapján a 1006 KN-kód alá tartozó rizsre és törmelék rizsre vonatkozó, 1997. december 3-tól benyújtott kérelmekre importengedélyt nem lehet kiadni.

3. cikk

A 1006 KN-kód alá tartozó rizsre és törmelék rizsre vonatkozó importengedély-kérelmeknek a 2352/97/EK rendelet alapján történő benyújtása 1997. december 31-ig felfüggesztésre kerül.

4. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. december 12-én.

a Bizottság részéről

Franz Fischler

a Bizottság tagja

[1] HL L 329., 1997.11.29., 50. o.

[2] HL L 263., 1991.9.19., 1. o.

[3] HL L 326., 1997.11.28., 21. o.

--------------------------------------------------